**Lumina urcă pe stâncă**

*Flavius*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Fiecare noapte este o iluzie haşurată,

o vibraţie pusă de-a curmezişul trupului,

să nu se ridice nicio stâncă,

o stavilă în calea uitării ochilor tăi

care sfâşie întunericul ca o lumânare

şi-l topeşte ca pe o ceară în palmă.

Lumina lor o simt cum urcă pe stâncă,

o înalţă din inimă fără să vreau,

rupe zăgazuri ca un fluviu mânios

şi ajunge la porţile cerului.

Mările lui inundă memoria cu stele

apoi le împarte fiecărui muritor,

numai luna rămâne în singurătatea-i hieratică

şi-şi plânge în pumni de invidie.

Din scorburile pământului vinovat

ies îngerii din rădăcini cu pleoape obosite,

zboară pe la ferestrele caselor,

ne mângâie-n somn cu câte-o aripă

şi lasă cuvinte ca însemne în vis.